67. schôdza NR SR - 1.deň - B. popoludní
Dátum: 2022-06-16
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

32. Ďakujem pekne. Vážené pani poslankyne, vážení páni poslanci, vážený pán podpredseda vlády Sulík, dovoľte hneď na úvod povedať, že táto schôdza ani moje vyjadrenie a moje, môj príhovor nebude o pánovi Sulíkovi. Ide o situáciu na Slovensku, ktorá je katastrofálna a najmä veľmi vážna. A myslím si, že v tejto chvíli, pokiaľ by sa teda pán minister Sulík tak zbesilo nesmial tomu, čo sa na Slovensku deje, tak by som nemal ani jediný dôvod naňho reagovať. On je proste zodpovedný za rezort, ktorý ma na starosti energie. A energie na Slovensku sú v katastrofálnom stave. To zdražovanie je neúnosné. Neúnosné. A my sa len pýtame, teda pokiaľ nemôže za zdražovanie a za tú nedostatočnú kompenzáciu a za všetky tie veci, ktoré sa dejú a ktoré veľmi silne gniavia životnú úroveň na Slovensku, Richard Sulík, tak kto potom? Eduard Heger? Igor Matovič? Kto za to môže? To nejde len tak, že tváriť sa, že za všetko môže Fico, za všetko môže Putin, za všetko môžu všetci ostatní a alibisticky sedieť na ministerských postoch a nič nerobiť. Viete, keby sme boli jediní na vo vesmíre, tak si poviem, že dobre, asi sa nedá nič iné robiť. Ale pozriem sa dole do Maďarska, tam stojí benzín 1,3 eura a u nás 2 eurá. Tak asi zjavne niečo robíte zle, kolegovia. A to nie je osobné. Tu ľudia na Slovensku jednoducho doplácajú na vaše rozhodnutia a rozhodnutia Európskej únie. Ja skúsim začať práve tým sankčným balíkom, ktorým začala alebo ktorý spustila Európska únia, a potom sa až dostanem k slovenskej politickej scéne. Viete, keby mali sankcie proti Rusku aspoň milimetrový vplyv na ruskú politiku na Ukrajine, tak sa môžeme baviť o tom, či tie sankcie prijímať alebo neprijímať. Ale dneska, preboha, už všetci vidíme, že nemá to ani milimetrový vplyv na Vladimíra Putina a jeho režim a jeho úsilie na Ukrajine, vojnové úsilie alebo akékoľvek, akokoľvek to nazvete. Nemá to žiaden vplyv. Jediný vplyv, jediný dôsledok protiruských sankcií je to, že sa znižuje naša životná úroveň. V Európskej únii a na Slovensku. To je jediný dôsledok. Čiže to vlastne nie sú protiruské sankcie. To sú protislovenské sankcie. To sú protieurópske sankcie. My si strieľame do vlastnej nohy. A tá logika je úplne jasná každému ekonómovi. Že keď takto zvyšujete tlak sankciami na rast ceny ropy a plynu a keď kvôli tomu rastie rekordne cena ropy a plynu, ktorý vyváža Ruská federácia, tak haló. Rusi na tom zarobia viac, lebo sú vyššie ceny plynu a ropy, ktoré oni vyvážajú. Logika. Na to nemusíte byť nejaký extrémne šikovný ekonóm. Stačí úplne základný zdravý rozum. A majú tam Indiu a Čínu, ktorá im to kupuje, lebo im na celé sankcie kašle. Jediný, kto sa izoloval, je Európska únia. Celý svet to veselo nakupuje. Čo ste tým získali? Že teraz budeme kupovať drahší americký plyn stlačený? A na tom budú zarábať Američania? Čo sme na tom získali? Takže ešte raz, sankcie prijímame preto, aby sme ukončili vojnu na Ukrajine. Nevyšlo, ale my to ďalej robíme z nejakého čudného dôvodu, aby sme vlastne pomáhali Putinovi, lebo má vyššie ceny plynu, ktoré môže vyvážať do Číny a Indie. Fantastické. Ja vám už gratulujem. A na toto majú doplácať Slováci? To myslíme vážne? Každý deň keď chodíte tankovať, každý deň keď chodíte do potravín, tam sa to odráža všetky tie ceny plynu. Pri nájomnom, teraz budú hypotéky rásť, všetko bude rásť. Máte tu tisíce učiteľov, budete mať tisíce zdravotníkov, ktorí budú dávať výpovede, lekári a tak ďalej. Vám sa rúca celý sociálny systém a tu sa Richard Sulík postaví a veselo sa tu smeje, rehlí, že brožúrka tam, hento som urobil, tamto som urobil. Veď to je výsmech ľuďom. To je pľuvanec do tváre ľudí. A ja nechcem byť osobný k pánovi Sulíkovi, ale naozaj takto arogantne sa nemôže správať. Ja rozumiem tomu, že jeho majetkové pomery sú také, že on si ani nevšimne, že sa o 20 až 40 % zvýši plyn a plus inflácia a plus tých 30 či 20, či koľko sa už zvýšil doteraz. Jemu to príde akože waw, dobrá správa pre Slovensko. No povedzte to tomu seniorovi, tej babičke alebo tomu deduškovi, ktorý má dôchodok 400–500 euro. Povedzte im to. Veď, preboha, už trošku rozmýšľajte ľudsky. Toto nie je otázka už teraz, že či máme radi Sulíka alebo Matoviča. Áno, tie vaše hádky unavujú každého na Slovensku. Pointa je, že v Bruseli sa prijalo rozhodnutie, ktoré škodí v prvom rade Európe a nie Rusku. Ja teda nevidím nejaký špeciálny dôvod škodiť ruskému národu. Lebo sankcie sú formou ekonomickej vojny. Ak by náhodou naozaj fungovali, tak ich zámerom a cieľom je ničiť životnú úroveň bežného Rusa alebo bežného iného príslušníka iného národa, ktorý žije v Ruskej federácii, a to ja neviem či je zrovna humánne. Ja si nemyslím. Lebo keby tá v tom Rusku fungovala nejaká perfektná demokracia, že ten človek je potom nahnevaný a odvolá toho Putina. Len to zjavne vy hovoríte, že tam nefunguje demokracia. Tak aký to má zmysel. Aký malo zmysel 20 rokov či koľko sankcie na iracký režim, ktorý bol autoritársky. No však ten Saddám Husajn tam vládol veľmi pevnou rukou, takže to sa nemohlo odzrkadliť, keď sa znižovala životná úroveň, že by ho zvrhli. Nedalo sa to urobiť. Nefungujú sankcie. Oni môžu fungovať len v prípade nejakého mimoriadne demokratického režimu, inak nie. Je to ekonomická vojna, ktorá nedáva zmysel. Ona, opakujem, nijakým spôsobom nezasahuje v Rusku elity, ktoré vy viníte za tú vojnu, ale toho bežného človeka. Ale ten nemá žiadnu moc na to, aby zmenil tie elity. Čiže, aký to má celé zmysel. Nemá to zmysel z hľadiska toho, čo sa deje v Rusku. Nemá to žiadny zmysel toho, čo sa deje na Ukrajine, pretože Rusko, ako vidíte, absolútne nijakým spôsobom sa ich to nedotklo. Nič sa nepohlo. Oni ďalej bojujú, ďalej sa bojuje na tej Ukrajine. Ďalej idú na ten Donbas, ďalej ho obsadzujú. Čo sa zmenilo tými sankciami? Nič. A opakujem, jediný efekt týchto sankcií je v tom, že my dneska platíme dve eurá za benzín a za naftu a budeme platiť v septembri možno dve a pol alebo tri eurá. A pán Sulík povie, že, že pán Fico straší. Ako prepáčte, ale však on citoval vážnych odborníkov. To nebolo tak, že si to cucal z prstu. Však my čítame The Economist, Guardian, Spiegel, my čítame zahraničnú tlač. Nie tieto naše nezmysli Denník N a tak. Kto to by to čítal, hej? To má 26-percentnú popularitu pre, či dôveryhodnosť, to nemôžeme myslieť vážne. Ale zoberte si The Economist. Ja som pred dvoma týždňami narazil na mimoriadne zaujímavý článok v The Economiste, kde sa zaoberali východnou Európou, a oni sa chytali za hlavu, že to je veľmi zvláštne, že inflácia, ktorá je spôsobená sankciami proti Rusku sa najviac dotýka východoeurópskych štátov, respektíve stredoeurópskych. Hej? Mali na mysli pobaltské štáty: Slovensko, Poľsko, Maďarsko, Česko. Tých sa to najviac dotýka a tých to najviac ničí. A oni sa tak pýtali, že oni to tak nazvali, že je to veľmi statočné, že takto ničia svojich vlastných občanov. Ale najviac kričia, aby sa prijímali sankcie a najviac sú rusofíci. Že, že to nedáva zmysel, The Economist to označil za hrdinstvo. Že áno, že aké sú hrdin... no lenže preboha to je hrdinstvo elít, to je hrdinstvo vlád. Ale my bežní ľudia na Slovensku nechceme takýmto spôsobom si ničiť životnú úroveň len preto, že, že čo? Len preto, že aby mal Vladimír Putin väčšie zisky z toho čo predá Číne a Indii? Prečo to celé robíme, preboha. Európa je v tejto otázke čoraz viac rozdelená. To je ďalšia vec, ktorú si treba prečítať v The Economist. Píšu o tom, že je rozdelená na krajiny západoeurópske, ako sú Nemecko, Francúzsko či Taliansko, respektíve staré členské štáty Európskej únie, tie veľké národy, ktoré nemajú chuť teraz zahnívať len kvôli tomu, že sa deje nejaký geopolitický spor na Ukrajine medzi Spojenými štátmi americkými a Ruskou federáciou. Nemajú. A potom počúvate od predstaviteľov Nemecka, Francúzska a Talianska veľmi triezve a realistické vyhlásenia. Macron vám povie, veď my nemôžeme žiť s Ruskom naveky vo vojne. My musíme nájsť dlhodobo formu nejakého spolužitia. Tak existuje taká poučka, ktorú nás učil ešte myslím profesor Oskar Krejčí, keď sme chodili na Fakultu medzinárodných vzťahov a politológiu v Banskej Bystrici, ktorý hovoril: Viete, medzinárodné vzťahy to nie je ako hra v guličky, keď chlapci sa hrajú, jeden prehrá a druhý vyhrá, tak si ich zbalia guličky a idú domov. A na druhý deň sa stretnú. Tie medzinárodné vzťahy fungujú, že keď niekoho porazíte, on tam ďalej zostáva. Alebo keď s niekým prehráte alebo, musíte mať stále ten vzťah s tým Ruskom, s tou Ruskou federáciou, ono neodíde, ono neodpláva, ono tam stále bude. Čiže my dlhodobo musíme hľadať nejaké formy spolužitia. V tom má Emmanuel Macron absolútnu pravdu. A to nehovorí žiaden ruský agent. To hovorí Macron. Dúfajme, že teda ho Denník N dneska neoznačí za ruského agenta. To isté počúvame od Olafa Scholza, ktorý rozmýšľa nad tým, že ako zabezpečiť nejakú životnú úroveň pre Nemcov, pre jeho občanov a nehrnie sa do tých vecí tak ako Poliaci, Slováci alebo slovenská vláda (povedané so smiechom) dnešná a tak ďalej. Nemôže nám zakrývať tá nenávisť voči Rusku oči. Musíme sa pozerať na životnú úroveň slovenského občana. To je celé, čo hovoríme. To nie je prejav nejakého ruského agentstva, špiónstva, ja neviem, tie vaše konšpirácie. To je o tom, že či chceme, aby Slováci mali dve eurá za benzín, alebo nie. Opakujem, pozrite sa, čo robí Viktor Orbán. Ako je možné, že on dokázal stlačiť tú cenu a regulovať ju na 1,3? A ako je možné, že títo to nedokážu? A potom sa Sulík postaví s brožúrkami a sa tu veselo rehlí. Veď to sa nedá počúvať. A opakujem, nechcem byť nijakým spôsobom osobný. V Economiste písali, že v Európe sú dneska dva tábory. Jeden nazvali veľmi eufemisticky, je to tábor mieru. To je práve to Nemecko, Francúzsko, Taliansko, ktoré stále viac tlačí k dohode s Ruskou federáciou, lebo tá vojna, preboha, veď zomierajú ľudia. Nikto nechce, aby ďalej zomierali. Sadnite si za rokovací stôl a robme všetko pre to, aby tu bol mier. To je jedna skupina krajín v Európskej únii. A potom máte tých, ktorých nazývajú v Economiste „východoeurópski jastraby". Tí by najradšej bojovali, tí by najradšej aj zomreli, len aby mohli zničiť Rusko. Sme tu mali, aj pán Osuský práve došiel, som veľmi rád, ste mi prihrali inšpiráciu, pán Osuský tu rozprával, že atómovú bombu na Moskvu, on tam chce vidieť hríb. Toto sú tí jastraby, ale toto má budúcnosť? No keď strelí niekto atómovú bombu na Moskvu, tak Moskva strelí na nás. A čo z toho bude? Budete mať hríb na hlave. A to chcete? Však trošku rozmýšľajme, že je veľmi krásne mať hrdinské reči, ale ešte krajšie je žiť! A mať normálnu životnú úroveň. Takže z tohto hľadiska je rozhodne realistickejší a zmysluplnejší postoj západoeurópskych štátov a čoraz väčšieho počtu analytikov, aj autorít, ako je pápež František. Však si vypočujte pápeža, kolegovia, ktorí ste z kresťanskej strany OĽANO, povedzme. Pápež František hovoril veľmi jasne, že za vojnu na Ukrajine nemôže len Rusko, že to je dlhodobý problém, ktorý má viacero príčin. Hovoril o tom, že na Ukrajine vzniká spor medzi Západom, geopolitický spor, a Ruskou federáciou, že to boli predstavitelia NATO, ktorí doslova brechali pred bránami Ruska. To hovorí pápež František, ja viem, aj jeho možno označíte za ruského agenta, ale predpokladajme, že nie je, hej? Tak zjavne rozmýšľa nad tým. Nemôžete nič vnímať čiernobielo, že toto je zlo, toto je dobro. Myslím, že pán, pápež František to prirovnal k rozprávke o Červenej karkulke, že takto to vo svete nefunguje, že číre dobro – číre zlo, tak s tým, prosím, prestaňme! Prestaňme balamutiť ľudí na Slovensku, keď navyše na to doplácajú tými nezmyselnými sankciami. Okrem pápeža Františka týmto istým slovníkom hovoria aj predstavitelia realistickej školy medzinárodných vzťahov, medzi inými aj Henry Kissinger, americký slávny diplomat, legendárny diplomat. Asi ani toho neobviníte, že je ruský agent. A takisto hovorí: Robme všetko pre to, aby sme sa s Ruskou federáciou dohodli. No oni majú svoje záujmy, svoje bezpečnostné záujmy. A aký má zmysel teraz búšiť a bojovať a zomierať do posledného Ukrajinca, aby Američania mali kšeft pre svoje zbrojovky? Toto má zmysel? A aby sme vyhladovali Slovákov, lebo budú platiť také šialené ceny za plyn, za energiu, za benzín, za potraviny, že už to neunesú. To je zmysel? Však sa vám rozloží štát. A kam to speje? Kam to smeruje? Keby to malo nejaké východisko, že my to robíme preto, lebo sa z bodu A chceme dostať do bodu B. Chápem. Povedzte mi, kde je ten bod B? Kde? A keby ste teraz hneď zvrhli toho Putina, čo myslíte, čo príde? Teraz vám príde nejaký fešák liberál, tuto pán Žiak sa postaví a bude viesť Ruskú federáciu? Nemajú tam liberálov tohto typu, nemajú. Alternatívou voči Vladimírovi Putinovi je Zjuganov, šéf komunistickej strany, ktorá je dramaticky radikálnejšia aj v otázke Ukrajiny, Žirinovskij už zomrel, ale jeho strana takzvane liberálne-národná, ale v podstate nacionalisti sú ešte radikálnejší než ten Zjuganov. A nemáte inú alternatívu. Potom tam máte tie malé straničky, ktoré sa hrajú na liberálov, ale ešte aj tie majú na Ukrajinu ten istý názor. Ten istý názor. Počúvajte Navaľneho, veď to bol bývalý krajný pravičiar, ktorý hovorí o tom, že áno, že Krym je ruský. Už dneska nebohý Boris Nemcov, čo tu dokonca pomenovali po ňom ulicu pred ruskou ambasádou, aby ruskému veľvyslancovi pripomínali Borisa Nemcova, opozičného politika. No on bol opozičný politik, on vyslovene kritizoval Vladimíra Putina, ale v Ukrajine boli zajedno! Takže keď sa pán veľvyslanec Ruskej federácie ráno zobudí a pozrie sa na Ulicu Borisa Nemcova, tak mu to pripomenie, že ruský národ je jednotný v tejto otázke, lebo aj ten Boris Nemcov hovoril, že treba zabezpečiť pre Ruskú federáciu Krym a Sevastopoľ, že to je ruské. On iba navrhoval iný spôsob ako liberálny politik. On navrhoval, aby sa to odkúpilo. Vy sa nevyznáte v ruskej realite. Vy sa nevyznáte v ruskej politike. Vy si myslíte, že môže fungovať nejaký nástroj, ktorý tam jednoducho fungovať nemôže. A bolo by mi to v zásade úplne jedno, pokiaľ by to nemalo takéto dramatické ekonomické efekty na slovenskú populáciu, na našich najzraniteľnejších, ktorí majú predražené potraviny, brutálne predražený benzín a brutálne predražené nájomné a všetky ceny energií. Veď toto je práve problém, ktorý máme my na Slovensku riešiť. Teraz prejdem veľmi plynulo k otázke súčasnej domácej politiky na Slovensku a k tomu, že kto vlastne môže za to zlyhanie v Bruseli. Lebo povedzme si na rovinu, bolo možné, bolo možné v tom Bruseli buchnúť päsťou po stole, ako to spravil Robert Fico v otázke migračných kvót, a nebolo to ľahké. Boli sme jediní, ktorí blokovali migračné kvóty, kým sa nepridali Maďari a Poliaci. A spravil to. Čiže bolo možné aj v takejto kľúčovej chvíli zablokovať protiruské sankcie, pokiaľ by sa pán Heger postavil a sebavedomo povedal: Prepáčte, pre Slovensko je to nevýhodné, lebo nám tu kľakne Slovnaft, kľakne nám ekonomika a my Slováci sme neni takí bohatí, ako vy Nemci, ako vy Holanďania, Slováci to nemajú ako prežiť. A možno by mu dokonca aj porozumeli, aj keď obávam sa, že nie. Ale mohol to zablokovať, lebo máme právo veta! Na samite máme právo veta. Prečo to Heger nespravil? A tu je tá kľúčová otázka: kto je zodpovedný? K tomu sa vraciam. Kto je zodpovedný? Či je to Heger, Sulík, Matovič, kto je zodpovedný? Lebo ja počúvam, a teraz nieže od predstaviteľov SMER-u, ja počúvam od predstaviteľov OĽANO, vládnej strany. Ja vám budem citovať, pán Sulík tu nie je, ale možno ma počúva. To nebude osobné, ja len budem citovať to, čo som si vypočul v médiách od pána poslanca Gyimesiho, čo je poslanec OĽANO. Pán Sulík je vraj lenivý diletant a preto sa nevyrokovali také podmienky v Bruseli. Pán Sulík vraj okráda Slovákov! Opakujem, to nehovorím ja, citujem vášho koaličného partnera. Vraj to je obrovská zlodejina, čo spáchal Sulík v Bruseli prostredníctvom Hegera. Vraj on môže za zdražovanie, hovorí pán Gyimesi. Potom je tu ešte jeho krásna poznámka, ktorú som si dneska ani nedovolil povedať, že pán Sulík zjavne kašle na Slovensku, lebo chodí na kávičky s Geissenovcami. Toto hovorí pán Gyimesi. Opakujem, nie predstaviteľ SMER-u, predstaviteľ OĽANO, súčasť vládnej koalície. Tak potom sa ľudia logicky pýtajú: Kto za to môže? Keď samotná vládna koalícia ukazuje prstom na Richarda Sulíka. Kto? A keby to bol len pán Gyimesi, lebo tu niektorí hovoria, že tak to je iba jeden. Nie je jeden. Pán Vetrák, to je, myslím, predseda ústavnoprávneho výboru za OĽANO, hovorí, že zo strany Sulíka išlo o fatálnu chybu a mal by niesť hmotnú zodpovednosť za likvidáciu Slovnaftu. To povedal pán Vetrák, váš kolega. To nie je predstaviteľ opozície. To je predstaviteľ koalície, vládnej strany OĽANO, tak aké máte na toto vysvetlenie? A potom som počúval aj pána Matoviča, najsilnejšieho lídra najsilnejšej vládnej strany OĽANO, ministra financií, ktorý povedal, že Sulík zbabelo zdrhol, aby to nemusel vysvetľovať a vraj spáchal podvod. A pridal sa kompletne na stranu pána Gyimesiho. Čiže tu máme trojicu významných predstaviteľov a predpokladám, že ich je ďaleko viac v OĽANO, ktorí tvrdia o Sulíkovi, že je zlodej, podvodník, že zradil Slovensko a že v tom Bruseli de facto mohol vyjednať niečo lepšie. Potom nám príde na um fakt, že v tom Bruseli vlastne nebol Sulík, ale Heger a zisťujeme vlastne, že to, čo dneska hovorí Matovič, Gyimesi a Vetrák, je mierené na Hegera, na predsedu vlády, čo je mimoriadne ironické. A my sa ďalej len pýtame: tak kto? Sulík alebo Heger? A celá slovenská spoločnosť namiesto toho, aby sa tešila na sociálne opatrenia vlády, na to, ako zastropujú ceny benzínu, na to, aby robili opatrenia, aké robí povedzme Viktor Orbán, tak my tu riešime, či za toto všetko, čo sa tu deje, môže Sulík alebo Matovič, alebo Heger. A Sulík tu chodí s tými esemeskami a ukazuje každému súkromnú korešpondenciu, ktorú má s premiérom. To je úplne fantastické. Ako to sme nerobili ani ako deti malé v materskej škôlke. Toto sa proste nemá robiť. Takýmto spôsobom sa nemá vládnuť. Funguje, tá vláda absolútne nefunguje a obávam sa, že pokiaľ to takto bude pokračovať, tak to pôjdeme len k horšiemu. A presne to, čo hovoril Robert Fico, tu čaká nás na jeseň ešte horšie, dramaticky horšie zdražovanie. A opäť, toto nebolo vycucané z prsta, ako si tu cucal z prsta pán Sulík. To boli reálne vyhliadky, ktoré spomínajú najväčší odborníci. Ja som si takisto našiel článok, ktorý bol v Spiegeli a ktorý, kde citovali predstavitelia medzinárodnej agentúry, energetickej agentúry, ktorý hovoril, že sa tu deje niečo, čo veľmi silne pripomína 70. roky. Každý, kto pozná históriu, si pamätá ropnú krízu z roku 1973. Každý to tu musí poznať. A viete, čo nasledovalo? Stagflácia, ktorá kompletne zničila európsky sociálny model. Kompletne zničila všetko, čo dovtedy v tých 50. a 60. rokoch fungovalo v celej západnej Európe. Toto sa dneska môže diať. To môže taký systémový obrat, ktorý nás tu čaká, a vy sa tu tvárite, že všetko je v poriadku. Však my na ministerstve sme tam všetko urobili, len, žiaľ, Matovič blokuje Protimonopolný úrad a tým pádom, keby ho neblokoval, všetko by bolo vyriešené. To sme mali od Sulíka. Toto tu zhŕňam do jednej vety, to, čo tu vlastne rozprával. Všetko je fantastické, zemský ráj to na pohled, len ten Protimonopolný úrad keby ten Matovič obsadil. Veď to je absurdné! Ešte raz, dve eurá za benzín, dramatický nárast cien energií, dramatický nárast cien potravín, ľudia v uliciach, všetky spoločenské zložky sú maximálne vytočené na túto vládu, no lebo sa len hádajú a nič nevedia pre ľudí priniesť. A Sulík sa postaví, že všetko je v najväčšom porádečku, čo riešite? Však poďme na kávičku s Geissenovcami, poďme riešiť teplé rožky, ja mám ranč v Austrálii a ja pôjdem na raňajky s Kočnerom. Toto je jeho život. Ale, preboha, človek na Slovensku padá na ústa, ešte raz! V Economiste som sa dočítal ešte jeden veľmi zaujímavý pohľad. A opakujem, je to The Economist, to je britský neoliberálny magazín, to znamená, nikto ma nemôže obviňovať, že teraz že citujem nejakých ruských agentov a už vôbec nie že nejakých ľavičiarov. Sú to neoliberáli, pravičiari, je to britský systémový denník, veľmi protiruský. A oni sa zamýšľajú nad tým, že prečo to tie východoeurópske štáty robia? Že prečo si tak strieľajú do vlastnej nohy? Opakujem, oni nás majú za hrdinov, lebo strašne, tak strašne chceme bojovať za tú Ukrajinu, dobre. No ale potom dospievajú k záveru, že no ale predsa len máte štáty, ktoré tam majú nejaký osoh. Poliaci, teraz nejdem spochybňovať, že Poliaci po stáročia nenávidia Rusov, tam mali trojdelenie Poľska, fajn, oni to majú v DNA, oni nikdy Rusom neodpustia takisto ako Rusi neodpustia Poliakom, že im tam vraždili vojakov ešte v roku 1919, 1920, ´21 v tej vojne, keď Pilsudski napadol Rusko, tak, však poznáte históriu. Alebo teda nepoznáte, ale obraciam sa na kolegov (povedané so smiechom) zo SMER-u, ktorí ju poznajú. (Smiech v sále.) A teraz pýtajú sa v tom Economiste: aký zmysel má pre Poľsko celá táto veľmi jastrabia a agresívna politika voči Rusku na Ukrajine? A dospievajú k záveru, že no Poliaci z toho budú mať parádny biznis, lebo jedného dňa, keď sa bude Ukrajina dávať dohromady, tak tam je prepojená najviac na poľskú ekonomiku, už teraz tam vytvárajú predhubie, a budú to Poliaci a poľské firmy a poľské ekonomické giganty, ktoré budú dávať dohromady tú Ukrajinu. To bude kšeft na storočie! To bude kšeft na, pre generácie Poliakov! Pre nich to dáva zmysel. Je to v ich národnom záujme, aby robili to, čo robia. Povedzte mi, v akom národnom záujme je to pre Slovenskú republiku? V akom? Že to znižuje životnú úroveň Slovákov? V tom? Alebo že budeme mať z toho my nejaké, naše firmy nejaký osoh na Ukrajine? V tom? V čom to má zmysel? Absolútne žiaden. My si strieľame do vlastnej nohy. Maďari sa starajú o vlastný záujem. Maďari boli ochotní ísť na hranu, len aby niečo vyrokovali. A tuto Heger odkáže Sulíkovi, že však choď za českým premiérom alebo choď za maďarským premiérom, čo riešiš? Toto je ten prístup. A preto sa pýtame, že je to reálne z jeho hlavy? Alebo šíri záujmy niekoho iného? Lebo ja úplne priznávam, toto, čo sa deje dneska na Ukrajine, maximálne vyhovuje Spojeným štátom americkým. Maximálne. Ako na jednej strane zarobia americké zbrojovky, na druhej strane to oslabuje aj Ruskú federáciu, aj Európsku úniu, vzájomne sa oslabujeme, čiže Američania budú králi a navyše si zarobia ešte na tom stlačenom skvapalnenom plyne, a do tretice alebo do štvorice Ukrajina, pokiaľ sa im to podarí rozbiť, bude v ich geopolitickom pásme, a to oni potrebujú, aby mohli ďalej strašiť Rusko, aby mohli ďalej vytvárať tieto hrozby pre geopolitickú situáciu vo svete. Im to maximálne vyhovuje. Ale ako to vyhovuje nám, mi povedzte. Preto sa pýtame, že či to, čo robí pán Heger, či to, čo robí pán Sulík, to, čo robí pani Čaputová a ďalší, je v záujme Slovenskej republiky, alebo je v záujme cudzej mocnosti. A preto aj hovoríme, že to, čo bolo spáchané v Bruseli, je z pohľadu slovenských národných záujmov ekonomická vlastizrada. To nie sú len silné slová. To je reálny fakt. Tu došlo k niečomu, čo veľmi vážne ohrozuje životnú úroveň slovenských obyvateľov. Neberme to na ľahkú váhu. Dovoľte mi ešte vrátiť sa na chvíľu k situácii vo vládnej koalícii, pretože po tom, čo som počúval pána Gyimesiho, pána Vetráka, pána Matoviča, čo nakydali na adresu Sulíka, čo by som si ani ja nelajzol vo svojich facebookových, alebo dneska už dneska nie facebookových, ale telegramových statusoch, tak som sa pýtal, oni sa hádam, rozpadnú, veď toto nie je možné, aby udržali, nie je možné, aby Richard Sulík zniesol s plechovou tvárou takéto urážanie zo strany pána Gyimesiho, pána Matoviča. Nie je to možné. Ale zjavne jemu to nevadí. Jemu to nevadí, ale naopak, naložil naspäť na pána Matoviča, na pána Gyimesiho a na ďalších. Toto už robia dva a pol roka. Robili to v prípade nákupu či nenákupu testov, či čo to boli vtedy, už neviem čo to bolo, čo sa tu hádali tri mesiace a ľudia zomierali, robia to teraz znova v prípade vojny na Ukrajine, respektíve ekonomických sankcií voči Rusku. A ja sa pýtam, nie je toto celé len jedna špinavá hra na slovenských občanov? Nie je to len špinavá hra tak zo strany Matoviča, ako aj Sulíka? Oni tu vedú vlastne predvolebný súboj. Pán Sulík tu bude teraz sa hrať na toho záchrancu verejných financií a na ten hlas toho neoliberálneho voliča, ako on bojuje proti tomu bláznovi Matovičovi, ako on to bude takýmto spôsobom tým podnikateľom a tým slniečkam vysvetľovať, že všetko, čo štát spraví pre ľudí, je vlastne škodlivé a tak ďalej a bude brániť, aby boli stále tie nízke dane. Toto bude ten Sulíkov pohľad. No on tým oslovuje toho neoliberálneho voliča, toho podnikateľa, toho človeka, ktorý chce mať, samozrejme, nízke dane, aby nemusel byť solidárny. Lebo ten si vie pomôcť sám. Sulík ani netuší, že je dneska dvojeurový benzín a predpokladám, že keby to aj tušil, tak mu to nijak nezasiahne jeho peňaženku. Milionár, hej? No dobre, ale potom tu máte Matoviča. Ten má iného voliča. Ten má voliča medzi kresťanskými konzervatívnymi kruhmi, tak sa tu hrá teraz odrazu na prorodinného a bude predstierať, že on je tu ten najväčší bojovník za sociálnu spravodlivosť a za tie rodiny, a hodil im síce iba omrvinky, ale do toho ten marketing a tak, takže on sa bude hrať, že ja by som to tým ľuďom dal, keby ma tá zlá Čaputová a ten zlý Sulík nezahaltovali. Toto bude predstierať Matovič. A reálny výsledok bude to, že ľudia nebudú mať nič. Vyššie ceny, žiadne sociálne dávky, nijaká pomoc štátu, ale Matovič bude kričať, ako by som rád pomohol a Sulík bude kričať pre tých svojich podnikateľov, že nedá sa pomôcť, lebo sme liberáli. A toto je len šou. Toto je len čistá šou. Oni si proste robia srandu zo Slovákov. Jeden si tu sa snaží osloviť a byť atraktívny pre svojho liberálneho voliča, druhý pre konzervatívneho voliča a ľudia medzi tým padajú na ústa. A výsledok je v Bruseli, ktorý nastal, keď sme schválili maximálne nevýhodné sankčné mechanizmy voči Ruskej federácii, ktoré najviac zabolia nie Putina, opakujem, ale najviac zabolia bežného Slováka. A aký to malo zmysel? Jediný zmysel, ktorý tam cítim, je, že tu predstavitelia vlády na čele s pánom Hegerom slúžia niekomu inému, ale nie slovenskému národu. Druhý zmysel, ktorý cítim, že sú absolútni diletanti, a v tom dávam za pravdu pánovi Gyimesimu, tak pán Sulík, tak pán Heger, tak ďalší predstavitelia vlády sú ale maximálni diletanti. A áno, pán Sulík je zjavne veľmi lenivý, aj keď hýri aktivitou, ako sme videli, keď sem prídu nemeckí zbohatlíci, to sa ide roztrhať. Ale pokiaľ ide o Slovákov, nespraví absolútne nič. A aj preto ho dneska odvolávame. Poslednou poznámkou, ktorú by som rád spomenul voči, alebo ohľadom situácie v koalícii a v dnešnej slovenskej vláde, povedzte mi, verí niekto tomu, že pán poslanec Gyimesi zaútočil na ministra Sulíka, lídra SaS, koaličnej strany, len z vlastnej vôle? Verí tomu niekto? Alebo ho huckal Igor Matovič, ktorý tým zabíja dve muchy jednou ranou. Nielenže tým zaútočil de facto na svojho nenávideného Sulíka, o ktorom sa, o tom ich príbehu sa raz budú písať telenovely, on tým zaútočil v prvom rade na Eduarda Hegera. Tu prebieha zákopová vojna v samotnom OĽANO, počúvame o tom každý deň. Liberálne krídlo, stredoveké krídlo, hentaké krídlo, onaké krídlo, Naď nenávidí tam Gymesiho, Krúpa nenávidí všetkých, všetci sme debili, lebo Krúpa, toto je OĽANO. A ja rozmýšľam, dokedy to takto má vydržať? Ja keby sa mali vďaka tomuto rozpadnúť, tak tomu tlieskam. Vyberieme šampanské, vyberieme pukance a tešíme sa. Lenže oni sa nerozpadnú, oni by potrebovali deväťdesiatku, aby sa rozpadli, ja mám pocit, že toto nikdy nespravia, však tí sa už v živote nezamestnajú ani na úrade práce. To proste nie je šanca, hej? Čiže oni sa tu budú držať rukami, nechtami len preto, len preto, aby mohli poberať poslanecký plat. Čiže de facto je výsledkom toho celého, že máme absolútne rozbitú, schaosenú vládu, ktorá nezvláda nič, ani elementárne veci, a preto na rozdiel od toho čo robí Viktor Orbán Maďarsku, že pomáha ľuďom tým, že zastropoval ceny benzínu, namiesto toho, aby robili to, čo robia iné krajiny, či už to robia Česi, Rakúšania, Nemci a tak ďalej, obrovské sociálne balíky, obrovská pomoc pre občanov, tak oni sa iba hádajú. Ako také psy. A na to dopláca najviac občan Slovenskej republiky. Vážený pán Sulík, prosím, viac čítajte Economist, ste liberál, určite by sa vám to páčilo, viac čítajte Spiegel, viac čítajte Gardien, čítajte zahraničnú tlač a pochopíte, že na jeseň nás čaká sociálne peklo. Sociálne peklo. A pokiaľ sa tu budete tváriť, že sa nič nedeje, zemský ráj to na pohled, a budete sa tu rehliť s vašimi brožúrkami, tak som presvedčený, že budete spoluzodpovedný za to, ako sa zníži životná úroveň Slovákov a aký sociálny výbuch príde na Slovensko. Ďakujem pekne. (Potlesk.)